A BIZOTTSÁG HATÁROZATA
(2007. június 25.)
az egyes harmadik országokból behozott bizonyos élelmiszerekre az ezen termékek aflatoxinnal való fertőződésének kockázata miatt vonatkozó különleges feltételekről szóló 2006/504/EK határozat módosításáról
(az értesítés a C(2007) 3020. számú dokumentummal történt)
(EGT-vonatkozású szöveg)
(2007/459/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdése b) pontjának ii. alpontjára,
mivel:
(1)
A 2006/504/EK bizottsági határozat (2) külön feltételeket állapít meg az egyes harmadik országokból behozott egyes élelmiszerekre vonatkozóan az ezen termékek aflatoxinnal való szennyezettségének kockázata miatt.
(2)
A 2006/504/EK határozat alkalmazása során kiderült, hogy több módosítás is szükséges. Az e határozat hatálya alá eső termékek vonatkozásában a közösségi behozatalra kijelölt behozatali helyek jegyzékét frissíteni kell, különösen annak okán, hogy Bulgária és Románia csatlakozott az Európai Unióhoz.
(3)
A közegészség védelme érdekében fontos, hogy az e határozat hatálya alá tartozó élelmiszereket jelentős mennyiségben tartalmazó összetett élelmiszerek szintén e határozat hatálya alá tartozzanak. Erre küszöbértékként 10 % lett megállapítva. Az illetékes hatóságok szúrópróbaszerűen ellenőrizhetik az e határozat hatálya alá tartozó élelmiszerekből 10 %-nál kevesebbet tartalmazó összetett élelmiszerekben a aflatoxinok jelenlétét. Ha az ellenőrzési adatok azt mutatják, hogy az e határozat hatálya alá tartozó élelmiszerekből 10 %-nál kevesebbet tartalmazó összetett élelmiszerek esetében többször megállapítást nyer az, hogy nem felelnek meg az aflatoxinokra meghatározott felső határértékekről szóló közösségi jogszabályoknak, akkor ezt a küszöbértéket felül kell vizsgálni.
(4)
A 2006/504/EK határozat előírja, hogy a tagállamok csak akkor engedélyezhetik egyes élelmiszerek behozatalát, ha a szállítmányt többek között egészségügyi bizonyítvány is kíséri. Ez a fenti előírás 2006. október 1-jétől hatályos. A határozat eltérő módokon történő alkalmazásának elkerülése érdekében, szükségesnek tűnik pontosítani, hogy az egészségügyi bizonyítványra vonatkozó előírás a származási országot 2006. október 1. után elhagyó szállítmányokra vonatkozik.
(5)
Továbbá, az egészségügyi bizonyítványnak a 2006/504/EK határozatban megadott mintáját módosítani kell úgy, hogy a 2006/504/EK határozat hatálya alá tartozó élelmiszerek származási országának illetékes hatóságai által kitöltendő egészségügyi bizonyítványt külön kell választani a tagállamok illetékes hatóságai által megadandó információktól. Ezenkívül az elvégzett ellenőrzésekről szóló információkat tartalmazó közös okmányt módosítani kell úgy, hogy az abban az esetben is használható legyen, ha a közösségi beléptetési hely szerinti illetékes hatóság és a kijelölt behozatali hely szerinti illetékes hatóság nem ugyanaz, illetve ha fizikai ellenőrzés nem kötelező.
(6)
A 2006/504/EK bizottsági határozatot ezért a fentieknek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/504/EK határozat a következőképpen módosul:
1.
Az 1. cikk helyébe a következő szöveg lép:
„1. cikk
Alkalmazási kör
Ez a határozat az a)-e) pontban említett élelmiszerekre, illetve a b)-e) pontban említett élelmiszerekből készült vagy azokat jelentős mennyiségben tartalmazó feldolgozott és összetett élelmiszerekre vonatkozik. Nem vonatkozik azonban olyan élelmiszer-szállítmányokra, amelyek bruttó tömege nem haladja meg az 5 kg-ot.
A b)-e) pontban említett élelmiszerekből jelentős mennyiséget tartalmazónak az az élelmiszer minősül, amelyben ezeknek az élelmiszereknek az aránya legalább 10 %.
a)
A Brazíliából származó vagy ott feladott alábbi élelmiszerek:
i.
a 0801 21 00 KN-kód alá tartozó héjas brazil dió;
ii.
a 0813 50 KN-kód alá tartozó, diófélék és szárított gyümölcsök héjas brazil diót tartalmazó keverékei.
b)
A Kínából származó vagy ott feladott alábbi élelmiszerek:
i.
az 1202 10 90 és az 1202 20 00 KN-kód alá tartozó földimogyoró;
ii.
a 2008 11 94 KN-kód alá tartozó földimogyoró (1 kg nettó tömeget meghaladó közvetlen kiszerelés esetén), illetve a 2008 11 98 KN-kód alá tartozó földimogyoró (1 kg nettó tömeget meg nem haladó közvetlen kiszerelés esetén);
iii.
a 2008 11 92 KN-kód alá tartozó pörkölt földimogyoró (1 kg nettó tömeget meghaladó közvetlen kiszerelés esetén), illetve a 2008 11 96 KN-kód alá tartozó pörkölt földimogyoró (1 kg nettó tömeget meg nem haladó közvetlen kiszerelés esetén).
c)
Az Egyiptomból származó vagy ott feladott alábbi élelmiszerek:
i.
az 1202 10 90, illetve az 1202 20 00 KN-kód alá tartozó földimogyoró;
ii.
a 2008 11 94 KN-kód alá tartozó földimogyoró (1 kg nettó tömeget meghaladó közvetlen kiszerelés esetén), illetve a 2008 11 98 KN-kód alá tartozó földimogyoró (1 kg nettó tömeget meg nem haladó közvetlen kiszerelés esetén);
iii.
a 2008 11 92 KN-kód alá tartozó pörkölt földimogyoró (1 kg nettó tömeget meghaladó közvetlen kiszerelés esetén), illetve a 2008 11 96 KN-kód alá tartozó pörkölt földimogyoró (1 kg nettó tömeget meg nem haladó közvetlen kiszerelés esetén).
d)
Az Iránból származó vagy ott feladott alábbi élelmiszerek:
i.
a 0802 50 00 KN-kód alá tartozó pisztácia;
ii.
a 2008 19 13 KN-kód alá sorolt pörkölt pisztácia (1 kg nettó tömeget meghaladó közvetlen kiszerelés esetén), illetve a 2008 19 93 KN-kód alá sorolt pörkölt földimogyoró (1 kg nettó tömeget meg nem haladó közvetlen kiszerelés esetén).
e)
A Törökországból származó vagy ott feladott alábbi élelmiszerek:
i.
a 0804 20 90 KN-kód alá tartozó szárított füge;
ii.
a 0802 21 00, illetve a 0802 22 00 KN-kód alá tartozó héjas vagy héjatlan mogyoró (Corylus sp.);
iii.
a 0802 50 00 KN-kód alá tartozó pisztácia;
iv.
a 0813 50 KN-kód alá tartozó, diófélék és szárított gyümölcsök fügét, mogyorót vagy pisztáciát tartalmazó keverékei;
v.
a 2007 99 98 KN-kód alá tartozó füge- és mogyorókrém;
vi.
a 2008 19 KN-kód alá tartozó, feldolgozott vagy tartósított mogyoró, füge és pisztácia, azok keverékeit is beleértve;
vii.
az 1106 30 90 KN-kód alá tartozó, mogyoróból, fügéből és pisztáciából készült liszt, dara és por;
viii.
darabolt, szeletelt és tört mogyoró.”
2.
A 3. cikkben:
a)
A (3) bekezdés helyébe a következő szöveg lép:
„(3) A beléptető tagállam illetékes hatóságai gondoskodnak arról, hogy a Közösségbe behozni szánt élelmiszereket okmányellenőrzés alá vonják annak ellenőrzése érdekében, hogy azok az (1) bekezdésben előírt egészségügyi bizonyítványra, valamint a mintavételi és elemzési (vizsgálati) eredményekre vonatkozó előírásnak megfelelnek-e.”
b)
A cikk a következő (7) bekezdéssel egészül ki:
„(7) A közösségi beléptetési hely szerinti illetékes hatóság és a kijelölt behozatali hely szerinti illetékes hatóság kitölti az e határozat hatálya alá tartozó élelmiszereken elvégzett ellenőrzésekre vonatkozó, a III. mellékletben előírt közös okmányt, igazolva az e határozat hatálya alá tartozó élelmiszereken elvégzett ellenőrzéseket.”
3.
Az 5. cikkben:
a)
A (2) bekezdés e) pontja helyébe a következő szöveg lép:
„e)
az 1. cikk második bekezdése e) pontjának ii., iv., v., vi., vii. és viii. alpontjában említett mogyoró és abból készült termékek, továbbá a Törökországból származó ilyen mogyoróból készült termékek valamennyi kategóriájának szállítmányaiból megközelítőleg 5 % és a Törökországból származó más élelmiszer-kategóriák szállítmányaiból megközelítőleg 10 %.”
b)
A (3) bekezdésben a második mondat helyébe a következő szöveg lép:
„A kijelölt közösségi behozatali hely szerinti illetékes hatóság ellenőrzi, hogy az e határozat hatálya alá tartozó élelmiszereken elvégzett ellenőrzéseket igazoló, a III. mellékletben előírtak szerint kitöltött közös okmányhoz mellékelve vannak-e a mintavételi és elemzési (vizsgálati) eredmények.”
4.
A 8. cikk (2) bekezdése helyébe a következő szöveg lép:
„(2) Az illetékes hatóságok által az 1. cikk a)-e) pontjában említett élelmiszerek, és az e pontokban szereplő élelmiszereket tartalmazó, vagy azokból készült feldolgozott és összetett élelmiszerek szállítmányainak vonatkozásában a megfelelés hiánya miatt foganatosított hivatalos intézkedések valamennyi költségét a szállítmányért felelős élelmiszer-ipari vállalkozó vagy annak képviselője viseli.”
5.
A határozat a következő 10a. cikkel egészül ki:
„10a. cikk
Átmeneti rendelkezések
A 3. cikk (1) bekezdésétől eltérően a tagállamok engedélyezik a származási országot 2006. október 1. előtt elhagyó olyan szállítmányok behozatalát, amelyeket az Egyiptomból származó élelmiszerek tekintetében a 2000/49/EK bizottsági határozatban (3), a Kínából származó élelmiszerek tekintetében a 2002/79/EK bizottsági határozatban (4), a Törökországból származó élelmiszerek tekintetében a 2002/80/EK bizottsági határozatban (5), a Brazíliából származó élelmiszerek tekintetében a 2003/493/EK bizottsági határozatban (6) és az Iránból származó élelmiszerek tekintetében a 2005/85/EK bizottsági határozatban (7) előírt egészségügyi bizonyítvány kísér.
6.
Az I. melléklet helyébe e határozat I. mellékletének szövege lép.
7.
A II. melléklet helyébe e határozat II. mellékletének szövege lép.
8.
A határozat III. melléklet formájában kiegészül e határozat III. mellékletének szövegével.
2. cikk
Ez a határozat 2007. július 1-jén lép hatályba.
Az 1. cikk (5) bekezdése azonban 2006. október 1-jétől, az 1. cikk (7) bekezdése pedig 2007. január 1-jétől alkalmazandó.
3. cikk
E határozatnak a tagállamok a címzettjei.
Kelt Brüsszelben, 2007. június 25-én.